Framkvæmdastjóri Icelandair Cargo segir að nauðsynlegur tækjabúnaður til að afgreiða flugfrakt verði færður til varaflugvalla ef Keflavíkurflugvöllur lokast vegna eldgoss. Allt kapp verði lagt á að verja afkastagetuna í fraktflugi til og frá landinu.
Tvö íslensk flugfélög eru umsvifamest í fraktflugi til og frá landinu; Icelandair Cargo og Bláfugl. Gunnar Már Sigurfinnsson, framkvæmdastjóri Icelandair Cargo, segir horft til varaflugvalla sem næstu kosta í vöruflutningum ef Keflavíkurflugvöllur lokast vegna eldgoss á Reykjanesi. Hjá félaginu sé til staðar þekking á hvernig þurfi að bregðast við ef svo fer.
Ef hægt yrði að fljúga bæði frá Reykjavík og Akureyri ætti afkastagetan í fraktfluginu að haldast að mestu óbreytt.
Guðjón Helgason, upplýsingafulltrúi Isavia, segir að í gær hafi verið haldinn fundur með Veðurstofunni þar sem Isavia og fulltrúar frá flugrekendum hafi verið upplýst um stöðu mála varðandi mögulegt eldgos og flugumferð. Þau samskipti haldi áfram með reglubundnum hætti. Það sé flugfélaganna að ákveða hvaða flugvöll þau velja út frá öskuspá tengdri mögulegu eldgosi. Allir þrír varaflugvellir á landinu, og starfsfólk þeirra, séu tilbúin til að taka við millilandaflugi ef svo beri undir.
Búnaður til að afgreiða fraktflug til og frá landinu verður færður til varaflugvalla ef Keflavíkurflugvöllur lokast vegna eldgoss á Reykjanesi.  